PTT-กลุ่มแบงก์ฉุด SET ไปต่อไม่ไหวบ่ายมีโอกาสทดสอบแนวรับ 1,467 จุด
SET ปิดเช้าปรับลงตามตลาดหุ้นภูมิภาค หลังเจอแรงกดดันจากหุ้น PTT และกลุ่มแบงก์ที่โดนเทขายอย่างหนัก ประกอบนักลงทุนเริ่มชะลอการลงทุน ส่งผลให้วอลุ่มการซื้อขายเบาบาง ช่วงบ่ายคาดทรงตัวจากช่วงเช้า ขณะตลาดยังไร้ปัจจัยหนุนช่วงนี้ โดยมีแนวรับ 1,467-1,470 จุด แนวต้าน 1,484 จุด
20 ก.ค. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (20 ก.ค.) ปรับลงตามตลาดหุ้นภูมิภาค ขณะที่วอลุ่มซื้อขายเบาบาง หลังเจอแรงขายอย่างหนักในหุ้น PTT และกลุ่มธนาคารพาณิชย์ เช่น KBANK, SCB แม้กำไรไตรมาส 2/58 จะออกมาใกล้เคียงตามคาดก็ตาม
นักวิเคราะห์คาดช่วงบ่าย ดัชนีหุ้นไทยคงทรงตัวจากช่วงเช้า เนื่องจากยังไร้ปัจจัยเข้ามาหนุนช่วงนี้ อีกทั้งนักลงทุนต่างชะลอการลงทุนส่งผลให้ดัชนีไม่สามารถกลับขึ้นมาได้ โดยมีแนวรับ 1,467-1,470 จุด แนวต้าน 1,484 จุด ขณะที่ แนะนำซื้อกลุ่มสื่อสาร INTUCH-ADVANC-TRUEIF กลุ่มรับเหมา CK-STEC-SEAFCO และ BEUATY ที่คาดการณ์ผลการดำเนินงานไตรมาส 2/58 จะเติบโตโดดเด่น
 
นายอดิศักดิ์ ผู้พิพัฒน์หิรัญกุล นักกลยุทธ์การลงทุน บล.ธนชาต เปิดเผยถึง ตลาดหุ้นไทยในช่วงเช้าที่ผ่านมาดัชนีปรับตัวลงตามตลาดหุ้นภูมิภาค ประกอบกับปริมาณการซื้อขายของตลาดหุ้นไทยเบาบาง ขณะที่ปัจจัยกดดันยังคงเป็นแรงขายหุ้นในกลุ่ม PTT และกลุ่มธนาคารพาณิชย์ อย่างเช่น KBANK, SCB แม้ผลการดำเนินงานในไตรมาส 2/58 ที่ออกมานั้นจะใกล้เคียงกับที่ประมาณการไว้ก็ตาม
แนวโน้มการลงทุนในช่วงบ่ายนี้ คาดว่าดัชนีหุ้นไทยมีโอกาสทรงตัวจากช่วงเช้า เนื่องจากยังไม่มีปัจจัยใหม่ๆ เข้ามาช่วยหนุนตลาดหุ้นไทยให้สามารถกลับมารีบาวด์อย่างเห็นได้ชัด ประกอบกับช่วงนี้นักลงทุนต่างชะลอการลงทุน ทำให้ดัชนียังไม่สามารถกลับขึ้นมาได้และปริมาณการซื้อขายก็อาจจะยังไม่มาก พร้อมให้แนวต้าน 1,484 จุด แนวรับ 1,467-1,470 จุด
 
ด้านฝ่ายวิจัย ระบุในบทวิเคราะห์ (20 ก.ค.) แม้กลุ่มธนาคารอย่าง KBANK-TMB-KKP ประกาศกำไรไตรมาส 2/58 ใกล้เคียงกับที่คาดการณ์ไว้ แต่การฟื้นตัวของดัชนีฯเป็นไปอย่างจำกัด ขณะที่เช้านี้แรงขายกลุ่มพลังงาน และสื่อสารกดดัน SET ต่อ ด้วยปริมาณการซื้อขายเบาบางน้อยกว่า 1.5 หมื่นล้านบาท ปรับลดลงเข้าใกล้แนวรับบริเวณ 1,467-1,470 จุด ซึ่งเป็นแนวรับสำคัญทางเทคนิค และมีแนวรับระยะสัปดาห์ถัดไปที่ 1,450 จุด
ขณะที่ ในช่วงที่ตลาดหุ้นอ่อนแอ ฝ่ายวิจัยแนะนำกลยุทธ์หลักเน้น “Selective” หุ้นกลุ่มสื่อสาร อย่าง INTUCH-ADVANC-TRUEIF และกลุ่มรับเหมา CK-STEC-SEAFCO ต่อไป ขณะที่แนะนำซื้อ BEUATY ที่คาดการณ์ผลการดำเนินงานไตรมาส 2/58 จะเติบโต 41% จากช่วงเดียวกันปีก่อน
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
PTT มูลค่าการซื้อขาย 942.53 ล้านบาท ปิดที่ 329.00 บาท ลดลง 5.00 บาท
KBANK มูลค่าการซื้อขาย 789.88 ล้านบาท ปิดที่ 188.50 บาท ลดลง 0.50 บาท
JAS มูลค่าการซื้อขาย 638.71 ล้านบาท ปิดที่ 5.20 บาท ลดลง 0.05 บาท
TUF มูลค่าการซื้อขาย 365.40 ล้านบาท ปิดที่ 19.60 บาท ลดลง 0.60 บาท
ADVANC มูลค่าการซื้อขาย 330.88 ล้านบาท ปิดที่ 249.00 บาท ลดลง 3.00 บาท
 
ที่มา: สำนักข่าวอินโฟเควสท์